16-jarige sterf ná kafeïendrankiesFoto: Healthline ŉ 16-jarige tiener van die Amerikaanse deelstaat Suid-Carolina is Maandag oorlede nadat hy glo drie drankies met ŉ hoë kafeïeninhoud kort ná mekaar gedrink het. BBC berig Davis Allen Cripe het Maandag by sy hoërskool inmekaargesak nadat hy ŉ McDonalds-latte, Mountain Dew-gaskoeldrank en ŉ energiedrankie in die bestek van twee ure gedrink het. Gary Watts, die lykskouer, sê dié tiener, wat ongeveer 90 kg geweeg het, is nié dood as gevolg van ŉ kafeïenoordosis nie, maar eerder as gevolg van die kafeïen wat sy hartritme aangetas en tot ŉ hartaanval gelei het. “Kafeïen sou nie ŉ faktor gespeel het as omstanders nie in hul verklarings genoem het dat hy soveel van dié energiedrankies ná mekaar gedrink het nie,” sê Watts. “Kafeïen is dus nie die oorsaak nie, en ons praat dit ook nie sleg nie – dit is egter die kort bestek waarin hy dit gedrink het wat sy dood veroorsaak het.” Wetenskaplikes van die Mayo-kliniek in Amerika het vroeër vanjaar gesê dit is veilig vir volwassenes om daagliks tot en met 400 mg kafeïen in te neem. ŉ Ondersoek oor dié bevindinge deur die Europese liggaam vir voedselveiligheid het daarna gesê meer as 400 mg kafeïen per dag kan tot verhoogde hartkloppings, hoë bloeddruk, onreëlmatige hartkloppings, bewing, senuweeagtigheid, slapeloosheid en paniekaanvalle lei. Volgens ŉ ondersoek van die BBC bevat dié drie drankies wat Cripe gedrink het sowat 470 mg kafeïen. Die McDonalds-latte bevat onder meer 142 mg, die Mountain Dew-drankie (570 ml) sowat 90 mg en die energiedrankie (450 ml) sowat 240 mg.